[bookmark: visionen-én-forening-orø-fællesforum]Visionen: Én forening – Orø Fællesforum
Orø Lokalforum og Orø Beboerforening har gennem mange år arbejdet for Orøs interesser med hver deres styrker og fokusområder.
Visionen er nu at samle kræfterne i én fælles forening – Orø Fællesforum – der kan arbejde mere koordineret, tydeligt og slagkraftigt for øens udvikling. Målet er at skabe en lokal, inkluderende og borgerdrevet organisation, der samler øens stemmer og styrker samarbejdet på tværs af borgere, foreninger, erhverv og institutioner.
Den nye forening skal videreføre de eksisterende aktiviteter og værdier, samtidig med at den får et bredere formål og et stærkere mandat gennem en samlet dialog.
[bookmark: ambitionen]Ambitionen
Orø Fællesforum skal:
· styrke samarbejdet mellem øens borgere, foreninger, erhverv og institutioner
· samle dialogen og den politiske interessevaretagelse ét sted
· skabe sammenhæng mellem lokale initiativer og langsigtede strategier
· understøtte udviklingen af nye projekter og fællesskaber
· bidrage til en bæredygtig udvikling af Orø
Samtidig skal foreningen udvikles som en paraplyorganisation, der understøtter både eksisterende foreninger og nye initiativer.
Målet er et åbent, inkluderende og handlekraftigt fællesskab, som på en samlet og tydelig måde kan varetage Orøs interesser lokalt, regionalt og nationalt.
[bookmark: deltagelse]Deltagelse
Orø Fællesforum bygger på et enkelt og åbent demokrati. Alle med en væsentlig tilknytning til øen skal kunne deltage i fællesskabet og den demokratiske proces. Det gælder fastboende, sommerhusejere, erhvervsdrivende, ansatte i lokale virksomheder og institutioner og medlemmer af lokale foreninger.
De beslutninger, vi træffer sammen, påvirker alle, der bor, arbejder eller engagerer sig på Orø. Derfor baseres deltagelse og stemmeret på relevant tilknytning til øen. Orø Fællesforum fører således ikke medlemsregistre, men sikrer bred og lige adgang til deltagelse, hvor man opnår indflydelse ved at deltage på møder, generalforsamlinger og i andre aktiviteter.
Borgermøder er en central del af foreningens arbejde i sager af væsentlig interesse. Her kan borgere mødes, drøfte fælles udfordringer, udvikle idéer og bidrage til beslutninger om øens udvikling.
Orø Fællesforum skal være øens fælles dialogforum. Selvom vi ikke altid er enige, har vi en fælles interesse i Orøs udvikling. Derfor skal foreningen skabe rammerne for en åben og respektfuld dialog, hvor alle kan komme til orde, og hvor beslutninger træffes på et oplyst og demokratisk grundlag.
[bookmark: historien]Fra to til én forening
Orø Fællesforum bygger videre på det gode arbejde, som Orø Beboerforening og Orø Lokalforum gennem årene har udført.
Fra Beboerforeningen videreføres blandt andet medlemskabet af Sammenslutningen af Danske Småøer samt arbejdet med sociale arrangementer og lokale traditioner.
Fra Lokalforum gælder det arbejdet med politisk interessevaretagelse, den demokratiske samtale og organiseringen af arbejdsgrupper omkring øens udvikling.
[bookmark: paraplyforeningen]En paraplyforening
Orø Fællesforum skal fungere som paraplyforening for de af øens fællesskaber, foreninger og initiativer, som ønsker at deltage.
Foreningerne bevarer deres selvstændighed, men får adgang til en fælles platform, der styrker samarbejde, koordinering og vidensdeling. Forummet kan desuden etablere arbejdsgrupper inden for relevante områder og samle de aktører, der ønsker at bidrage.
Som paraplyforening skal Orø Fællesforum styrke samarbejdet mellem øens foreninger, borgere og erhvervsliv og desuden fungere som vidensbank, hvor nye initiativer kan understøttes med de fælles erfaringer og kompetencer, øen rummer. Dette skal sikre, at det bliver så let som muligt at engagere sig og bidrage til øens udvikling.
[bookmark: sammen-er-vi-stærkere]Sammen er vi stærkere
Orø Fællesforum skal være stedet, hvor idéer mødes, samarbejder skabes, og fælles interesser løftes. Ved at samle kræfterne i én organisation styrkes Orøs mulighed for at skabe udvikling, engagement og fællesskab.
Én ø. Mange stemmer. Ét fælles forum.
